บลจ.วรรณเชียร์ซื้อกองอสังหาฯ
บลจ.วรรณ เชียร์ซื้อกองอสังหาฯ ลดความเสี่ยงในตลาดหุ้น ชี้ดัชนีพุ่งแรงแต่ยังไม่มีการปรับฐาน เตือนระวังแรงขายทำกำไร
28 มี.ค. 2555

บลจ.วรรณ เชียร์ซื้อกองอสังหาฯ ลดความเสี่ยงในตลาดหุ้น ชี้ดัชนีพุ่งแรงแต่ยังไม่มีการปรับฐาน เตือนระวังแรงขายทำกำไร  
นายวิน อุดมรัชตวนิชย์ หัวหน้าเจ้าหน้าที่บริหารการลงทุน บริษัทหลักทรัพย์จัดการกองทุนรวม (บลจ.) วรรณ กล่าวว่า การที่ดัชนีตลาดหลักทรัพย์ฯ มีการปรับตัวขึ้นมาแรงอย่างต่อเนื่องและยังไม่มีการปรับฐานนั้น นักลงทุนควรจะระมัดระวังเพราะหากมีปัจจัยลบเข้ามากระทบ จะทำให้ตลาดหุ้นพร้อมที่จะปรับตัวลดลงได้ตลอดเวลา จากแรงเทขายทำกำไร
ทั้งนี้ สำหรับในช่วงเวลาที่ความไม่แน่นอนค่อนข้างมาก บลจ.วรรณ ขอแนะนำให้ลดความเสี่ยงลงโดยการเพิ่มสัดส่วนการลงทุนในสินทรัพย์ที่ให้ผลตอบแทนสูงกว่าพันธบัตร ได้แก่ กองทุนรวมที่ลงทุนในกองทุนรวมอสังหาริมทรัพย์ เช่น กองทุนเปิด วรรณ พร็อพเพอร์ตี้ พลัส ฟันด์ (ONE-PROP) ที่ลงทุนในหน่วยลงทุนของกองทุนรวมอสังหาริมทรัพย์ที่จดทะเบียนในตลาดหลักทรัพย์แห่งประเทศไทย หรือกองทุนเปิด วรรณ พร็อพเพอร์ตี้ สิงค์โปร์ (ONEPROP-SG) ที่เน้นลงทุนในหน่วยลงทุนของกองทุนรวมอสังหาริมทรัพย์ที่จดทะเบียนซื้อขายในตลาดหลักทรัพย์สิงคโปร์ โดยจะเน้นลงทุนใน Philip Singapore Real Estate Income Fund ซึ่งเป็นกองทุนหลัก (Master Fund) โดยทั้งสองกองทุนนี้ผู้ลงทุนมีโอกาสได้รับผลตอบแทนสูงถึง 7% ต่อปีและผู้ลงทุนมีโอกาสได้รับผลตอบแทนเป็นระยะๆ จากการขายคืนหน่วยลงทุนอัตโนมัติ ปีละไม่เกิน 4 ครั้ง อีกด้วย
เมื่อวันที่ 19 มี.ค. 55  บลจ. วรรณ ได้ทำการ Auto redemption หน่วยลงทุนของกองทุนเปิด ONE-PROP จากจำนวนเงินที่จัดสรรจากเงินสดรับที่ได้จากเงินปันผลของกองทุนรวมอสังหาริมทรัพย์ที่กองทุนไปลงทุน 1.75% ของจำนวนหน่วยลงทุนทั้งหมดของลูกค้าแต่ละราย และผู้ลงทุนได้รับเงินค่ารับซื้อคืนหน่วยลงทุนโดยอัตโนมัติในวันที่ 26 มี.ค. 55 สำหรับกองทุนเปิด ONEPROP-SG บลจ.วรรณ จะทำการ Auto redemption หน่วยลงทุนของกองทุนเปิด ONEPROP-SG จากจำนวนเงินที่จัดสรรจากเงินสดรับที่ได้จากเงินปันผลของกองทุนรวมอสังหาริมทรัพย์ที่กองทุนไปลงทุน 3.50% ของจำนวนหน่วยลงทุนทั้งหมดของลูกค้าแต่ละราย โดยใช้ราคา ณ วันที่ 28 มี.ค.55 และผู้ลงทุนจะได้รับเงินค่ารับซื้อคืนหน่วยลงทุนโดยอัตโนมัติในวันที่ 4 เม.ย. 55 โดยทั้งสองกองทุน ผู้จัดการกองทุนมีเป้าหมายที่จะบริหารกองทุนให้ได้ผลตอบแทนปีละประมาณ 7% โดยจะมีการทำ Auto redemption ไม่เกินปีละ 4 ครั้ง